দক্ষিণ চট্টগ্রাম প্রতিনিধি  দক্ষিণ চট্টগ্রামের সাতকানিয়ায় ছাত্রীকে যৌন হয়রানির অভিযোগে এক শিক্ষককে গ্রেফতার করেছে সাতকানিয়া থানা পুলিশ। গ্রেফতারকৃত শিক্ষক সাতকানিয়া উপজেলার কেরানীহাটের জামায়াতের মালিকানাধীন আশ-শেফা স্কুল অ্যান্ড কলেজের শিক্ষক। গ্রেফতারকৃত শিক্ষকের  নাম হেলাল উদ্দিন বলে জানা গেছে। শিক্ষকতার পাশাপাশি হেলাল উদ্দিন জামায়াত-শিবিরের রাজনীতিতেও সক্রিয় ছিলেন।  সাতকানিয়া পুলিশ সূত্র জানায়, লোহাগাড়া উপজেলার চরম্বা ইউনিয়নের মাইজবিলা এলাকার মোস্তাক আহমদের ছেলে শিবির নেতা মোহাম্মদ হেলাল উদ্দিন গত বছর ফেব্রুয়ারি থেকে সাতকানিয়ার ছদাহা আদর্শ মহিলা দাখিল মাদ্রাসায় শিক্ষকতা শুরু করেন। সেখানে হেলাল দাখিল শ্রেণীর এক ছাত্রীকে যৌন হয়রানির অভিযোগে মাদ্রাসা কর্তৃপক্ষ তাকে চাকরি থেকে বরখাস্ত করে। হেলাল পরে শিক্ষক হিসেবে চাকরি নেয় জামায়াত নিয়ন্ত্রিত আশ-শেফা স্কুল অ্যান্ড  কলেজে। ছদাহা আদর্শ মহিলা দাখিল মাদ্রাসার সুপার মীর মোহাম্মদ রাহমতুল্লাহ জানান, হেলাল উদ্দিনকে চাকরি থেকে বরখাস্তের পরও সে তার মাদ্রাসার কয়েক ছাত্রীর মোবাইলে প্রতিনিয়ত অশ্লীল ম্যাসেজ পাঠাতে থাকে। একসময় সে তার এক মেয়েকেও অপহরণ করে তুলে নেওয়ার হুমকি দেয়। এসব ব্যাপারে মাদ্রাসার সুপার সাতকানিয়া থানায় হেলালের বিরুদ্ধে একটি অভিযোগ করলে পুলিশ হেলাল উদ্দিনকে যৌন হয়রানির অভিযোগে গ্রেফতার করে।